ΚΑΝΟΝΙΣΜΟΣ (ΕΟΚ) αριθ. 1375/75 ΤΗΣ ΕΠΙΤΡΟΠΗΣ της 29ης Μαΐου 1975 περί των προϋποθέσεων αναγνωρίσεως των ομάδων παραγωγών λυκίσκου στην Ιρλανδία Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη περί ιδρύσεως της Ευρωπαϊκής Οικονομικής Κοινότητος, τον κανονισμό (ΕΟΚ) αριθ. 1696/71 του Συμβουλίου της 26ης Ιουλίου 1971 περί κοινής οργανώσεως αγοράς στον τομέα του λυκίσκου(1), όπως τροποποιήθηκε με την πράξη περί των όρων προσχωρήσεως και προσαρμογής των συνθηκών(2), και ιδίως το άρθρο 7 παράγραφος 5, Εκτιμώντας: ότι ο κανονισμός (ΕΟΚ) αριθ. 1351/72 της Επιτροπής της 28ης Ιουνίου, 1972, περί αναγνωρίσεως των ομάδων παραγωγών στον τομέα του λυκίσκου(3) προβλέπει στο άρθρο 2 παράγραφος 1, ότι μια ομάδα παραγωγών, για να αναγνωρισθεί, πρέπει να περιλαμβάνει τουλάχιστον επτά παραγωγούς- ότι από της θέσεως σε ισχύ του κανονισμού αυτού η κοινοτική γεωργική νομοθεσία εφαρμόζεται στην Ιρλανδία- ότι εντός του Κράτους αυτού υπάρχει μόνο μία περιοχή παραγωγής λυκίσκου και ότι αυτή η περιοχή περιλαμβάνει αριθμό παραγωγών μικρότερο των επτά- ότι η γεωγραφική θέση της Ιρλανδίας καθιστά δύσκολη την προσχώρηση Ιρλανδών παραγωγών σε ομάδες παραγωγών άλλων Κρατών μελών- ότι άλλωστε οι παραγωγοί αυτοί, τέσσερις τον αριθμό, πληρούν όλους τους λοιπούς όρους, που προβλέπονται από τον κανονισμό (ΕΟΚ) αριθ. 1351/72 για τη δημιουργία μιάς αναγνωρισμένης ομάδας παραγωγών- ότι για να μη δημιουργηθούν μειονεκτικές συνθήκες για τους παραγωγούς αυτούς έναντι των λοιπών παραγωγών της Κοινότητος, πρέπει να γίνει ως προς την Ιρλανδία παρέκκλιση από τις διατάξεις του άρθρου 2 του κανονισμού (ΕΟΚ) αριθ. 1351/72, μειώνοντας σε 3 τον ελάχιστο αριθμό των παραγωγών που απαιτείται για τη σύσταση μιας ομάδας- ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως του Λυκίσκου, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Στην Ιρλανδία κατά παρέκκλιση του άρθρου 2 παράγραφος 1 του κανονισμού (ΕΟΚ) αριθ. 1351/72, μια ομάδα παραγωγών μπορεί να αναγνωρίζεται αν περιλαμβάνει τουλάχιστον τρεις παραγωγούς. Άρθρο 2 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος. Έγινε στις Βρυξέλλες, στις 29 Μαΐου 1975.

[Source: multi_eurlex | Tokens: 2153]